ເປີດຝຶກອົບຮົມ ວຽກງານກໍ່ສ້າງຮາກຖານການເມືອງ
ກົມຄຸ້ມຄອງສຳມະໂນຄົວ ແລະ ກໍ່ສ້າງຮາກຖານ ກະຊວງ ປກສ ໄດ້ເປີດຝຶກອົບຮົມວຽກງານກໍ່ສ້າງຮາກຖານການເມືອງ ໃຫ້ພະນັກງານທີ່ຈະລົງກໍ່ສ້າງ ຮາກຖານການເມືອງ ໃນວັນທີ 29 ກັນຍາ 2022, ເປັນປະທານໂດຍ ພົຈວ ໜູໃບ ອິນທິສານ ຫົວໜ້າກົມຄຸ້ມຄອງສຳມະໂນຄົວ ແລະ ກໍ່ສ້າງຮາກຖານ, ມີຫົວໜ້າ-ຮອງພະແນກ, ນາຍ ແລະ ຕໍາຫຼວດ ທີ່ຈະລົງກໍ່ສ້າງຮາກຖານການເມືອງ ເຂົ້າຮ່ວມ.
ຊຸດຝືກອົບຮົມຄັ້ງນີ້ ແມ່ນເພື່ອເປັນການປັບປຸງລະບົບການເມືອງຢູ່ຮາກຖານ ໃຫ້ເລິກເຊິ່ງກວ່າເກົ່າ, ເພື່ອຮັບປະກັນໃຫ້ແກ່ການຫັນເອົາແນວທາງ, ແຜນນະໂຍບາຍ, ລະບຽບການ, ກົດໝາຍ ໃຫ້ເປັນຂະບວນການຂອງປະຊາຊົນຢູ່ຮາກຖານໃຫ້ກວ້າງຂວາງ ແລະ ເລິກເຊິ່ງແທດເຖິງຕົວຈິງ, ສຶກສາອົບຮົມຄວາມຕື່ນຕົວເປັນເຈົ້າການຂອງປະຊາຊົນ, ຕີຖອຍໄດ້ກົນອຸບາຍຂອງສັດຕູ, ຮັບປະກັນໃຫ້ຮາກຖານໃນທົ່ວປະເທດ ມີຄວາມສະຫງົບຮອບດ້ານ ແລະ ໜັກແໜ້ນ, ລະດັບຊີວິດການເປັນຢູ່ຂອງປະຊາຊົນທາງດ້ານເສດຖະກິດ, ວັດທະນະທໍາ-ສັງຄົມ ມີການຂະຫຍາຍຕົວດີຂຶ້ນ, ປັບປຸງຍູ້ແຮງຂະບວນການ ປກຊ-ປກສ ຂອງທົ່ວປວງຊົນ, ເປັນກໍາລັງແຮງສັງລວມໃຫ້ແກ່ການປົກປັກຮັກສາຄວາມສະຫງົບສຸກ ແລະ ຄວາມເປັນລະບຽບຮຽບຮ້ອຍຂອງສັງຄົມ.
ແນໃສ່ປັບປຸງລະບົບການເມືອງ, ອົງການຈັດຕັ້ງ, ຂະແໜງການຕ່າງໆຢູ່ຮາກຖານບ້ານ ໃຫ້ໜັກແໜ້ນເຂັ້ມແຂງ, ສ້າງຮາກຖານພັກໃຫ້ກາຍເປັນແກນນໍາອັນໜັກແໜ້ນ, ສາມາດຊີ້ນໍາ-ນໍາພາຕາມລະບົບປະຊາທິປະໄຕ ເພື່ອກ້າວຂຶ້ນສູ່ລະບອບສັງຄົມນິຍົມເທື່ອລະກ້າວ, ປຸກລະດົມຂົນຂວາຍຈັດຕັ້ງມະຫາຊົນ ເຂົ້າຮ່ວມວຽກງານປ້ອງກັນຊາດ-ປ້ອງກັນຄວາມສະຫງົບຢູ່ຮາກຖານ, ປະຊາຊົນ, ຊັ້ນຄົນຕ່າງໆ ໂດຍເລີ່ມຈາກບຸກຄົນ ແລະ ຄອບຄົວ; ບັນລຸຈຸດປະສົງ ແລະ ຄາດໝາຍໃນການພັດທະນາເສດຖະກິດ-ສັງຄົມ ໃນການນໍາເອົາປະເທດຊາດຫຼຸດພົ້ນອອກຈາກສະຖານະພາບຂອງປະເທດດ້ອຍພັດທະນາ ແລະ ເພື່ອສືບຕໍ່ກ້າວຂຶ້ນສູ່ຈຸດໝາຍສັງຄົມນິຍົມ.
ຊຸດຝືກອົບຮົມ ດຳເນີນໄປເປັນເວລາ 2 ວັນ, ໄດ້ຮຽນຮູ້ເອກະສານຄວາມໝາຍ-ຄວາມສໍາຄັນຂອງວຽກງານກໍ່ສ້າງຮາກຖານ, ເອກະສານສ້າງຮ່າງສະຖິຕິວຽກງານອາຊີບ-ພາຫະນະພິເສດ, ວຽກງານຢ້ຽມຢາມຖາມຂ່າວ, ວຽກງານຕຳຫຼວດ, ວຽກງານວາລະແຫ່ງຊາດ, ວຽກງານຄຸ້ມຄອງເປົ້າໝາຍ, ວຽກງານສັນຕິບານ, ວຽກງານຄຸ້ມຄອງຄົນຕ່າງປະເທດ, ຜ່ານລະບຽບ ແລະ ຂໍ້ນົດພະນັກງານກໍ່ສ້າງຮາກຖານ.